google/wiki40b huggingface dataset:
Arzamass (kirjanduslik rühmitus)

"Arzamass" (vene keeles Арзамас) oli aastatel 1815–1818 Venemaal Peterburis tegutsenud kirjanduslik rühmitus, mis ühendas uuendusliku, Nikolai Karamzini ideedel põhineva kirjandusvoolu pooldajaid.
Ühingusse kuulus nii aktiivseid kirjanikke ja luuletajaid (Vassili Žukovski, Vassili Puškin, Aleksandr Puškin, Konstantin Batjuškov, Pjotr Vjazemski) kui ka kirjandushuvilisi ühiskonnategelasi ja teadlasi (Sergei Uvarov, Filipp Vigel, Aleksei Turgenev, Nikolai Turgenev).
"Arzamass" loodi vastukaaluks alates 1811. aastast Peterburis tegutsenud kirjanduslikule rühmitusele "Besseda", mida juhtisid Gavriil Deržavin ja Aleksandr Šiškov ning kuhu kuulusid kirjanduslikult ja poliitiliselt konservatiivsed kirjamehed.
Pandži jõgi

Pandž (tadžiki Панҷ) on jõgi Aasias. Algab Pamiiris Vākhāni (Vahhandarja) ja Pomiri jõe ühinedes.
Ülemjooksul voolab läände, keskjooksul põhja, alamjooksul edelasse. On valdavalt mägijõgi ja voolab kuristikes. Alamjooksul laskub tasandikule ja ühineb Vahši jõega, moodustades Amudarja.
Kryvičy

Ajalugu

Arvatakse, et Kryvičy rajati XII sajandil krivitšite kolooniana leedulaste alale. Esmalt mainitakse aastal 1493, edasi aastal 1552, mil see oli Korsakite valduses.
Aastani 1684 oli asula Kiszkade valduses. Seejärel jagati asula kuningas Jan III Sobieski korraldusel Janusz Kiszka võlausaldajate vahel, nii et sellel oli neli erinevat omanikku. Aastal 1770 rajati külla klooster, aga kuus aastat hiljem sai Kryvičyst Vilniuse vojevoodkonda ja Ašmiany maakonda kuuluv alev.
1793. aastal,Poola teisel jagamisel sai piirkonna endale Venemaa. Aastal 1832 klooster suleti. XIX sajandi keskel läks asula Szwykowskite valdusesse. Aastal 1884 ehitati sinna piiritusevabrik. Aastal 1886 peeti alevis kaks korda aastas laata.
Peale Esimest maailmasõda kuulus Kryvičy Poola koosseisu, 1939. aastast Nõukogude Liitu.
Družny

Ajalugu

Alevik tekkis 1980. aastatel. Plaanis oli selle juurde ehitada uus tuumaelektrijaam, aga Tšornobõlis toimunud katastroofi tõttu ehitati selle asemele hoopis soojuselektrijaam.
Ehitust alustati aastal 1985. Pinnas oli soine, aleviku ehitamisel eemaldati miljon tonni turvast, kohale veeti hulgaliselt täitematerjali. Aastal 1987 valmisid esimesed majad.
Aleviku elanikest on 55% kõrgharidusega.
Albert Sakkart

Albert Sakkart (21. juuni 1909 – 1938) oli eesti kommunistliku liikumise tegelane, EKP Keskkomitee liige aastatel 1934–1938.
Ta oli illegaalse ajalehe Külaproletaarlane toimetaja.
Tema järgi nimetati Puiestee tänavat Jõgeval varem Albert Sakkarti tänavaks.
Hanno Ohvril

Hanno Ohvril (sündinud 20. mail 1946 Tallinnas) on Eesti atmosfäärifüüsik.

Elulugu

Hanno Ohvril on tolliametniku poeg.
Lõpetas 1964 Tartu 1. Keskkooli, 1969 Tartu Ülikooli füüsika osakonna, füüsika-matemaatikakandidaat (1977, Aeroloogia Keskobservatoorium, Moskva), väitekiri "Корреляционный анализ полей кучевых облаков и трансформированных ими полей радиации". Korduvalt stažeerinud Granada Ülikoolis Hispaanias (sh oponeerinud doktoritöid), Bergeni Ülikooli Geofüüsika Instituudis Norras, Helsingi Ülikoolis ja Soome Meteoroloogia Instituudis. Oli 1970–80 AAI insener ja nooremteadur, 1985–1988 TÜ geofüüsika kateedri vanemõpetaja, 1988–1991 dotsent, 1991–1992 kateedri juhataja kohusetäitja, dotsent, 1993– keskkonnafüüsika instituudi dotsent. Õpetanud atmosfääri- ja merefüüsikat, samuti meditsiinilist ja biofüüsikat; koostanud õppevahendeid.

Teadustöö

Uurimisvaldkonnad: atmosfääri- ja merefüüsika, sh pilvede ja kiirgusvälja korrelatsioonanalüüs, atmosfääri läbipaistvuse ja sumeduse arvutusmeetodite täiustamine ning läbipaistvuse mitmekümneaastaste aegridade koostamine, õhusamba niiskusesisalduse parametriseerimine Läänemere regioonis, õhusamba aerosoolisisalduse kirjeldamine päikesekiirguse mõõtmise alusel. Osalenud maismaa-, mere- ja lennuekspeditsioonidel. Saanud kodu- ning välismaiseid uurimis- ja stažeerimistoetusi. 50 teadustrükist.
Paris Jackson

Paris-Michael Katherine Jackson (sündinud 3. aprillil 1998 Los Angeleses) on USA näitleja.
Ta on Michael Jacksoni tütar.
Ülo Needo

Ülo Needo (sündinud 6. detsembril 1950) on eesti omavalitsustegelane.
1975. aastal lõpetas ta Tallinna Polütehnilise Instituudi tööstus- ja tsiviilehituse eriala ehitusinsenerina.
Aastatel 1996–2017 oli ta Mooste vallavanem.
2011. aastast on ta Eesti Reformierakonna liige.
Naer ja lõbu

"Naer ja lõbu : piltidega ilustatud naljade kogu" oli huumoriajakiri, mis ilmus 1906. aastal Tallinnas.
Väljaandjateks olid raamatukaupmees Eduard Konstantin Berggrün nr. 1 ja N. Lement nr. 2. Ajakirja trükiti Tallinnas "M. Antje" trükikojas.
Kokku ilmus ainult 2 numbrit. Nr 1: 6000 eks., Nr 2: 4400 eks.
Lamari maakond (Mississippi)

Ajalugu

Maakond moodustati 1904. aastal.
Paraguay lipp

Paraguay lipp on Paraguay Vabariigi lipp.
Trikoloori esi- ja tagaküljel on erinevad embleemid: esiküljel Paraguay vapp, tagaküljel rahandusministeeriumi pitseri kujutis (früügia müts, lõvi ja kiri Paz y justicia)
Mõrukas

Mõrukas (Rhodeus) on perekond kalu karplaste sugukonnast.
Itella SmartPOST

Itella SmartPOST OÜ (varasema nimega Smartpost) on Soome ettevõtte Posti Group Eestis tegutsev haruettevõte, mis pakub kaupade ja informatsioonivoogude korraldamise lahendusi, sealhulgas iseteeninduslike pakiautomaatide teenust. 
Ettevõte toimetab klientidele kohale peamiselt internetikaubamajadest ja postimüügikataloogidest tellitud kaupa, kuid transpordib ka muid asutuste või eraisikute saadetisi. Pakke saab saata nii Eesti piires, Soome kui ka mujale välismaale.

Ajalugu

SmartPOST loodi Eesti ettevõttena, mis hakkas 2007. aastal pakiautomaate kui toona uut logistikaideed välja töötama. Ettevõtte iseteeninduslik pakiautomaatide võrk avati Eestis 2009. aastal.
Eestis edukalt käivitunud pakiautomaatide võrgustik äratas huvi Soome postiettevõttes Itella. 2010. aastal sai SmartPOSTist äritehingu tulemusel Itella SmartPOST ning kaubamärk laienes Soome.

Tänapäev

Itella SmartPOST on Eesti vanim ning Baltikumi ja Skandinaavia regioonis suurim pakiautomaaditeenuse osutaja. 2015. aasta lõpuks oli ettevõttel Soomes 500 ja Eestis 85 pakiautomaati.
Kõik Eesti ja Soome kaubanduskeskuste sisepindadel asuvad Itella SmartPOSTi sinised pakiautomaadid on valmistatud Eestis.
Haapsalu Õpetajate Seminar

Haapsalu Õpetajate Seminar oli aastatel 1945–1953 Haapsalus tegutsenud õppeasutus (seminar), kus koolitati algkooliõpetajaid.
Seminar tegutses 1938. aastal valminud Haapsalu algkooli hoones. Aastast 1950 kandis seminar nime Haapsalu Pedagoogiline Kool (harvemini Haapsalu Pedagoogika Kool).
Koolielu

Koolielu on Eesti hariduse teemaline portaal. Portaali põhilised eesmärgid on "aidata õpetajal/õppejõul, aga ka õpilasel ning lapsevanemal haridustehnoloogiamaastikul orienteeruda ning õpetamist läbi põnevate tehnoloogiliste võimaluste mitmekesistada". Portaali haldab Hariduse Infotehnoloogia Sihtasutus. Portaali peatoimetaja on Laura Vetik.
Istumine

Istumine on keha olek puhkeasendis, kus toetutakse peamiselt tuharatele või puusadele ja ülakeha on rohkem või vähem vertikaalses asendis.

Istumine põrandal

Põrandal võib istuda nii sirgete kui kõverdatud jalgadega. Sirgete jalgadega istudes saab kasutada selja toetuseks mingit objekti või toetuda kätele. Kõverdatud jalgadega istudes võivad jalad olla paralleelselt (kõverdatud nagu põlvitades – põlved üles suunatud ja jalatallad toetumas maha või sääred reite all ja tuharad toetumas jalalabadele) või risti. Viimane on tavaline asend mediteerimisel.
Seiza ('õige istumine') on jaapanikeelne sõna, mis tähistab jaapani traditsioonilist istumisviisi, kus jalad on paralleelselt kõverdatud ja tuharad toetuvad jalalabadele, varbad suunatud taha. Sellega sarnaneb jooga vajrāsana.

Istumine kõrgemal istmel

Inimesel on võimalik peaaegu kõiki sobiva kõrgusega pindu kasutada istmena, sõltumata sellest, kas need on valmistatud istumise jaoks või mitte. Istmel istumiseks on kaks peamist võimalust: jalad asetsevad keha ees või on suunatud kahele poole keha kõrvale. Jalalabad võivad toetuda maha või jalatoele, olles horisontaalselt, vertikaalselt, sirgelt või kõverdatult erinevate nurkade all. Üks jalg võib asetseda risti üle teise ("jalg üle põlve"). Jalad võivad ka ilma toeta rippuda, kui iste on piisavalt kõrge. Ülakeha võib olla sirge, toetuda kummalegi küljele või taha või naalduda ette.
Uurimused näitavad, et tundide kaupa sirge seljaga istumine põhjustab liigseid pingeid ja võib tekitada kroonilisi seljaprobleeme. On leitud, et seljale kõige soodsam asend istumiseks on 45-kraadine tahanõjatumine ehk asend, kus selja ja jalgade vaheline nurk on 135 kraadi.
Ziggy Wild

Ziggy Wild on Eesti ansambel.
Ansambel asutati 2012.
San Francisco laht

San Francisco laht on laht Põhja-Ameerika mandri läänerannikul. Lahe ääres asuvad San Francisco ja Oakland.
Lahe pikkus on umbes 90 km, laius kuni 20 km, sügavus kuni 106 m. 
Kuldvärava väina kaudu on ta ühenduses Vaikse ookeaniga. 
Lahte suubuvad Sacramento ja San Joaquini jõgi.
Blonay

Blonay on küla ja vald Riviera-Pays-d'Enhaut' ringkonnas Vaud' kantonis Šveitsis.
Valla pindala on 16 km², ta asub 250 m kõrgemal Genfi järve pinnast.
Blonays on elanud saksa helilooja Paul Hindemith.
Gaston Browne

Gaston Browne (sündinud 9. veebruaril 1967) on Antigua ja Barbuda poliitik, alates 13. juunist 2014 Antigua ja Barbuda peaminister.
Ta on Antigua Tööpartei esimees.
Gaston Browne on varem tegutsenud panganduses.
Samaariumi-neodüümi meetod

Samaariumi-neodüümi meetod on isotoopmeetod, mis põhineb samaariumi isotoobi ¹⁴⁷Sm α-lagunemisel neodüümi isotoobiks ¹⁴³Nd.
Meetodit kasutatakse peamiselt eelkambriumi vanusega magma- ja moondekivimite dateerimiseks ning magma päritolu hindamiseks. Meetodi eeliseks on samaariumi-neodüümsüsteemi vastupidavus moondele ja murenemisele, sest need elemendid on keemiliselt väga sarnased (kuuluvad lantanoidide hulka, on mõlemad kolmevalentsed ja on sarnase ioonraadiusega).

Sm ja Nd geokeemiast

Lantanoidid on enamasti kolmevalentsed ning nende ioonraadius väheneb vastavalt järjenumbri suurenemisele (lantaani ioonraadius on 1,15 Å, luteetsiumil aga 0,93 Å). Lantanoidid on suhteliselt haruldased elemendid, mis esinevad jälgelementidena peaaegu kõigis kivimeis, asendades kristallstruktuuris sarnaste omadustega elemente. Elemendid ei asenda teisi elemente mineraalide kristallstruktuuris juhuslikult, vaid kindlate seaduspärasuste alusel. Seetõttu on raskete ehk suurema massiarvuga lantanoidide kontsentratsioon kõrgem näiteks pürokseenides, amfiboolides ja granaatides, kerged lantanoidid on aga eelistatult näiteks päevakivide, biotiidi ja apatiidi koostises.
Samaarium ja neodüüm kuuluvad mõlemad nn kergete lantanoidide hulka ehk nende järjenumbrid on väiksemad kui 63, vastavalt samaariumil 62 ja neodüümil 60. Nende sisaldus Päikesesüsteemis on 8,279·10⁻¹ Nd ja 2,582·10⁻¹ Sm aatomit miljoni räni aatomi kohta. Seega on Sm/Nd suhe Päikesesüsteemis 0,31. Et samaarium on raskem kui neodüüm, on teda suhteliselt rohkem pürokseene sisaldavais aluselistes ja ultraaluselistes kivimeis (Sm/Nd suhe komatiidis 0,317) ning vähem peamiselt päevakive sisaldavais keskmistes ja happelistes kivimeis (Sm/Nd suhe rüoliidis 0,215). Siiski ei ületa samaariumi kontsentratsioon mitte üheski kivimis ega mineraalis neodüümi kontsentratsiooni.
Tulenevalt sellest, et kergete lantanoidide ioonraadius on suurem, on kivimite osalisel sulamisel Nd eelistatult ülessulanud magmas ning Sm eelistatult sulamisest puutumata jäänud kivimeis. Seega on magma võrreldes lähtekivimiga neodüümist rikastunud ning samaariumist vaesunud. Sel põhjusel on ka maakoores neodüümi võrreldes samaariumiga rohkem kui vahevöös, sest kogu maakoor on algselt ühtse ainese ülessulamise ja diferentseerumise tulem.
¹⁴⁷Sm α-lagunemise poolestusaeg on 1,06·10¹¹ aastat, mis teeb lagunemiskonstandiks λ = 6,54·10⁻¹² aastas.

Metoodika

Et samaarium massiarvuga 147 laguneb pidevalt neodüümiks massiarvuga 143, suureneb vastava neodüümi isotoobi kontsentratsioon mineraalides vastavalt valemile 1.
Valem 1: 
Valemis 1 on ainsaks tundmatuks t ehk aeg aastates, mis on võimalik arvutada. Ülejäänud on kas olemas algandmetena või loetavad andmete põhjal koostatavalt isokroondiagrammilt.
 on 143Nd ja 144Nd suhe ajahetkel null (i – initial). See suhe on funktsiooni vabaliige ehk diagrammil punkt, kus sirge ehk isokroon lõikub y-teljega.
 on aga sirge tõus. Mida järsem tõus, seda vanema mineraali/kivimiga on tegemist. Ajahetkel null oleks isokroon horisontaalne.
Kelechi Iheanacho

Klubikarjäär

Aastatel 2015–2017 mängis Iheanacho Inglismaa kõrgliiga klubis Manchester City. Cityga tuli ta hooajal 2015–16 Football League Cupi võitjaks.
2017. aasta suvel liitus ta 25 miljoni naela eest Leicester Cityga.

Koondisekarjäär

Nigeeria särgis võitis Iheanacho 2013. aasta noorte jalgpalli maailmameistrivõistlused. 
Koondises on ta seisuga 10. juuni 2017 mänginud 10 mängu ja löönud kuus väravat.
Ehrlichia

Patoloogia

Ehrlichia perekonda liigitatud bakterid võivad vaheperemeesorganismide, peamiselt puukide kaudu põhjustada loomadel ja inimestel nakkushaigusi (nt erlihhioosi).

Nimi

Perekond Ehrlichia on nime saanud Saksa bakterioloogi Paul Ehrlichi auks.
Tugevvoolupaigaldis

Tugevvoolupaigaldis on energiatehnikas kasutatav elektripaigaldis. Tugevvoolupaigaldistes on tööpinge vähemalt 50 volti vahelduvvoolu korral ja 120 V alalisvoolu korral, mis mõlemad on inimesele ohtlikud (vt elektrilöök).
Tugevvoolupaigaldise ehitamine algab elektriprojektist, mis väljendab tellija vajadusi ja mida elektritööde tegija peab teostama. Eestis on elektritööde teostajal kohustus registreerida ettevõte ja vastutav pädevustunnistusega spetsialist majandustegevuse registris (https://mtr.mkm.ee/).
Kõikide uute või rekonstrueeritavate elektripaigaldiste valmimisel on tööde teostajal vaja taotleda elektripaigaldisele audit, mida annavad välja akrediteeritud inspekteerimisasutused (http://www.eak.ee/?pageId=86). Nõuetekohane tunnistus on üks vajalikest dokumentidest elektripaigaldise kasutusloa saamiseks.
Kimi ga yo

Kimi ga yo (君が代) on Jaapani riigihümn ja seejuures üks maailma lühemaid.
Ametlikult on hümn kasutusel alles 1999. aastast, mil ta seadusega vastu võeti, enne seda oli ta kasutusel mitteametlikult.
If (ettevõte)

If (täpsemalt If Skadeförsökring AB, ka If P&C Insurance Company Ltd.) on kindlustusettevõte. Ettevõtte peakontor asub Stockholmis.
Ettevõte tegutseb Põhjamaades, Baltimaades ja Venemaal ning kokku on ettevõttel umbes 3,8 miljonit klienti.
Ettevõte asutati 1999.
Baltimaade klienti teenindab If-i tütarettevõte If P&C Insurance AS, mis on registreeritud Eestis.
Rudolf Henzi

Samuel Gottlieb Rudolf (Rudolph) Henzi  (7. september 1794 Bern – 1. veebruar 1829 Tartu) oli Šveitsi usuteadlane ja orientalist. Õppis 1810–18 Berni, Tübingeni ja Göttingeni ülikoolis filosoofiat, teoloogiat ja ajalugu ning Pariisis araabia, pärsia ja sanskriti keelt. Tegi seejärel Bernis uurimistööd ja esitas 1820 Tübingeni ülikoolile doktoriväitekirja Beidawi Koraani kommentaaride kohta. Oli 1820–29 Tartu Ülikooli eksegeetika ja idakeelte professor, valiti korduvalt usuteaduskonna dekaaniks. Aastast 1821 oli Venemaa Piibliseltsi Tartu osakonna direktor, aastast 1822 Tartu Ülikooli koolikomisjoni liige.

Kirjandust

Martin Hallik, Olaf-Mihkel Klaassen, "Unustatud orientalist professor Samuel Gottlieb Rudolf Henzi". - "Ajalooline Ajakiri" 1999: 2, lk. 31-36
Vaike Lapp

Vaike Lapp (13. detsember 1928 – 24. november 2015) oli Eesti kultuuritegelane, Palamuse muuseumi asutaja ja esimene direktor.
Ta lõpetas Tartu Arve- ja Plaanindustehnikumi raamatupidaja erialal. Pärast tehnikumi lõpetamist töötas ta Tartus hoiukassas ehk tsentraalkassas nr 6733. Hiljem abielus ta Palamuselt pärit kursusekaaslasega ja kolis Palamusele. Seal töötas ta masina-traktorijaamas ja koolis raamatupidajana, rahvamajas kunstilise juhina ning muuseumis direktorina ja giidina.
Vaike Lapp sai Palamuse valla aukodaniku tiitli. 2009. aastal pälvis Vaike Lapp Jõgevamaa vapimärgi.
Seanina (sõjandus)

Moodustamine

Esimeses reas oli üks, teises kaks, kolmandas kolm, neljandas neli jne meest. Parempoolsed mehed hoidsid kilpe paremas käes, vasakpoolsed vasemas, keskelolijad pea kohal või enda ees. Kilbid olid üksteisest üle võimaluse korral niimoodi, et eespool olev kattis tagaolevat kilpi osaliselt. Muinasaegse seanina etteotsa valiti suur, tugev, hästi relvastatud ja soomusvarustuses mees. Ka järgmise kahel sõdalastel pidi olema hea turvis ja jaks. 
Esimene hoidis kilpi täie jõuga otse ees, toetades ka teise käega, relv oli puusal valmis või rippus käe otsas. Ta seismise/jooksmise asend oli taha kallutatud, nii et ta jooksis jalad ees tagumistele toetudes. Vastase liinini jõudes lükati tema ja ka järgmised mehed püsti ja ettepoole - nii saavutati lisalöök ja tihedam ühtne mass. 
Esimese hooleks oli suuna valik. Ka kaks tagumist olid samuti kergelt tahapoole kaldus, toetatuna (kergemalt kui esimene) kolme tagumise poolt. Tagumistes ridades olijad toetasid enda ees olijaid kilbi või käega. Nii saavutati tihe ühtne löögimass, mis oli kordades suurem kui vastase tugevaimgi liin vastu pidada suutis. Teises reas olijad hoidsid oma kilpe sellise nurga all, et kilbi eesmine külg jäi esimese mehe kilbi varju.

Taktika

Piisava hulga meeste puhul, kaitses seanina ümberhaaramise eest eraldi rühm mehi, võimaluse korral oli kaitstud ka seljatagune. Katse puhul tiivalt rivi ümber haarata, jõudis sarnase väljaõppe saanud rivi reeglina pöörduda. 
Seanina sööstis vähemalt 2/3 ulatuses vastase liini taha. Siis seanina pöördus (avanes õie moodi): vasakulolijad pöördusid vasakule ja haarasid ümber ning paremalolijad ründasid paremalt neile seljaga olevaid vaenlasi. Kui läbimurre õnnestus ja vastane ei suutnud murdepunkti ette aimata, tekkis reaalne võimalus võita. Seanina võis kasutada ka ringkaitsesse asunute vastu.

Seanina vastane taktika

Seanina vastu aitas tark ja tähelepanelik liinipealik, distsipliin ning õigeaegne liini taha vasakule ja paremale lahtitõmbamine, kilbid-odad lükati sissepoole ette ja läbimurdnute vastu astus mõlemalt poolt kaks rivi. Katsed maha kükitada, lootuses et ründajad kukuksid, lõppes mahakükitanutel halvasti. Kui ka keegi ründajatest kukkus, siis seanina tagumine osa jätkas oma tööd.
Al-Bīrūnī

Abū ar-Rayḩān Muḩammad ibn Aḩmad al-Bīrūnī (973 Kath, Horezm – 1048 või pärast 1050. aastat Ghaznī) oli araabiakeelne pärsia matemaatik, astronoom, füüsik, kronoloog, geograaf ja kultuuriloolane, polühistor, üks islamimaailma suuremaid, originaalsemaid ja mitmekülgsemaid õpetlasi, maailma esimene võrdlev kultuuriuurija.
Ta kirjutas arvukaid traktaate matemaatikast, astronoomiast, füüsikast, botaanikast, geograafiast, üldisest geoloogiast, mineraloogiast, meditsiinist, etnograafiast, ajaloost, kronoloogiast ja kultuuriloost.
Ta sai teadusliku hariduse ja reisis palju. Aastal 1017 või 1018 viis sultan Maḩmūd-e Ghaznawī ta enda juurde Ghaznīsse, kuhu ta jäigi elama. Ta osales sõjakäigus Indiasse.
Ta õppis sanskriti keelt ning uuris India kultuuri ja religiooni, mida ta kirjeldas eelarvamusteta oma peateoses "India ajalugu". Ta tõlkis ka India raamatuid araabia keelde. Varakeskaja India ajaloo kohta on tähtis allikas tema traktaat "Indialastele kuuluvate mõistusele vastuvõetavate ja vastuvõtmatute õpetuste selgitus", mille jaoks ta kogus materjali sõjaretkedel Indiasse.
"Vanaaja rahvaste kronoloogias" kirjeldas ta üksikasjalikult araabia, pärsia, juudi, kreeka ja teisi kalendreid.
Ta valdas nii kreeka kui ka india astronoomiat. Tema traktaat "Astronoomia võti" ei ole säilinud, küll aga väike "Sissejuhatus astroloogiakunsti elementidesse", milles on populaarses vormis esitatud matemaatika ja astronoomia alused.
"Raamatus kõõlude leidmisest ringis" on originaalseid matemaatilisi meetodeid ja tõestusi. Ta taandas nurga trisektsiooni ja kuubi duplikatsiooni ülesande kuupvõrrandite lahendamisele.
Ta kaitses seisukohta, et Maa pöörleb ümber oma telje, ning määras Maa ümbermõõdu. Ta arvas, et Maa võib liikuda ümber Päikese.
Suures traktaadis matemaatilisest ja kirjeldavast geograafiast "Mas‘ūdi kanon" on muu hulgas esitatud geograafilise pikkuse määramise trigonomeetriline meetod, mis on lähedane tänapäeva geodeetilistele triangulatsioonimeetoditele.
Ta kirjutas mahuka teose Kesk-Aasia topograafiast. Muu hulgas uuris ta Amu-Darja jõesängi muutumist kauges minevikus.
Teoses "Mineraalide erikaalude leidmise reeglid" sisalduvad tänapäevastele lähedased andmed.
Piret Vaughan

Piret Vaughan (enne 2008. aastat Hamer; sündinud 21. mail 1980) on eesti sulgpallur.
1999–2005 võitis ta 6 korda Eesti meistrivõistlustel.

Isiklikku

Tema abikaasa on Walesi sulgpallur Richard Vaughan.
Igor Ivanov

Päritolu, haridustee ja töökäik

Ta on ema poolt gruusia päritolu. 11-aastaselt asus ta õppima Moskva suvorovlaste sõjakooli. Pärast selle lõpetamist 1963. aastal, astus ta Moskva Riikliku Võõrkeelte Pedagoogilisesse Instituuti, kus õppis inglise ja hispaania keelt. Pärast instituudi lõpetamist 1969. aastal asus ta teadurina tööle NSV Liidu Teaduste Akadeemia Maailma Ökonoomika ja Rahvusvaheliste Suhete Instituuti. Samaaegselt astus ta Moskva Riikliku Rahvusvaheliste Suhete Instituudi aspirantuuri. 1972. aastal kaitses ta samas ajalookandidaadi kraadi (väitekiri "Проблемы формирования, эволюции и преемственности российской внешней политики на рубеже XXI века"). Ajaloodoktori kraadi sai ta 2005. aastal (väitekiri "Внешняя политика в эпоху глобализации").
Alates 1973. aastast oli ta NSV Liidu välisministeeriumi teenistuses. Aastatel 1991–1995 töötas ta suursaadikuna Hispaanias. Jevgeni Primakovi eestkostel määrati ta 1998. aastal välisministriks.
Maksiim

Maksiim (prantsuse maxime) on lühikesse lausesse pandud elutarkus või käitumisreegel.
Peep Ehasalu

Peep Ehasalu (pseudonüüm Pärtel Ekman; sündinud 1966) on eesti kirjanik ja toimetaja, Eesti Kirjanike Liidu liige.
Ta on avaldanud kolm ajaviiteromaani: "Murtud truudus" (2000, saksa keeles "Tallinner Trio" 2004), "Unikiri" (2002) ja "Hullu munga päevik" (2014) ning koos poja Pärtel Ehasaluga lasteraamatud "Väikeste rüütlite õhtujutt" (2006), "Kõik kanged mehed" (2008) ja "Ajahädaliste jõulud" (2012). Lasteraamatud "Printsid poisid" (2013), "Hambad ja haldjad" (2017) ja novellikogu "Aeg on selline" (2013) Kogumike "Did you know that there are over 100 exciting, quirky, unique and important reasons to visit Estonia" ja "Polkuja ja mansikkapaikkoja. Tallinna suomalaisten suosittelemana" koostaja ja kaasautor (koos Jussi-Pekka Aukiaga). EÕM 50 juubelikogumiku "Hiline vastus lapsevanemale õpilasmaleva asjus" (2016) autor. "Kubija kaudu Võrumaale" (2018) koostaja ja kaasautor (koos Margit Kilumetsaga). 2019 romaan "Roomaja. Romaan armastusest."
Mitmed Ehasalu raamatud on Andres Varustini illustreeritud.
Töötanud Viru hotellis kommunikatsioonijuhina. Praegu NUKU kommunikatsioonijuht.